भारत के सामने वाइटवाश बचाने की चुनौती  
भारत टेस्ट के चौथे दिन दूसरी पारी में 129 रन पर तीन विकेट गंवाने के बाद इंग्लैंड के खिलाफ वाइटवाश से बचने के लिए जूझ रहा है।
राहुल द्रविड़ के नाबाद शतक के बावजूद फॉलोआन खेलने को मजबूर हुआ भारत चौथे और अंतिम क्रिकेट टेस्ट के चौथे दिन दूसरी पारी में 129 रन पर तीन विकेट गंवाने के बाद इंग्लैंड के खिलाफ वाइटवाश से बचने के लिए जूझ रहा है।  भारत को 4.0 की शिकस्त से बचाने का दारोमदार अब काफी हद तक मास्टर ब्लास्टर सचिन तेंदुलकर पर है जो रविवार के दिन का खेल खत्म होने पर 35 रन बनाकर क्रीज पर डटे हुए हैं। दूसरे छोर पर अमित मिश्रा आठ रन बनाकर उनका साथ निभा रहे हैं। तेंदुलकर ने अब तक अपनी पारी में 51 गेंद का सामना करते हुए पांच चौके जड़े हैं।  भारत को अब भी पारी की हार से बचने के लिए 163 रन की दरकार है जबकि उसके सात विकेट शेष हैं।  इंग्लैंड ने पहली पारी छह विकेट पर 591 रन बनाकर घोषित की थी जिसके जवाब में भारत पहली पारी में द्रविड़ (नाबाद 146) के शतक के बावजूद 300 रन ही बना सका और उसे फॉलोआन के लिए मजबूर होना पड़ा।  नियमित सलामी बल्लेबाज गौतम गंभीर के अस्वस्थ होने के कारण पारी का आगाज करने उतरे द्रविड़ ने अपनी पारी के दौरान 266 गेंद का सामना करते हुए 20 चौके मारे और इस दौरान अपने कैरियर का 35वां तथा श्रृंखला का तीसरा टेस्ट शतक जड़ा। उनकी पारी की मदद से टीम इंडिया मौजूदा श्रृंखला में सात पारियों में पहली बार 300 रन का आंकड़ा छूने में सफल रही। द्रविड़ इसके साथ ही पारी की शुरुआत करने के बाद नाबाद लौटने वाले तीसरे भारतीय बल्लेबाज बने। इससे पहले वीरेंद्र सहवाग और सुनील गावस्कर यह कारनामा कर चुके हैं। दूसरी पारी में वीरेंद्र सहवाग और द्रविड़ ने पहले विकेट के लिए 49 रन जोड़कर भारत को सधी हुई शुरुआत दिलाई।